钦定古今图书集成/明伦汇编/宫闱典/第130卷 > 石知颙
## 钦定古今图书集成/明伦汇编/宫闱典/第130卷 > 石知颙

按《宋史宦者传》：“知颙，真定人。曾祖承渥，梁尚食使。祖
守忠，晋内供奉官。父希铎，高品。知颙形貌甚伟，建隆
中，授内中高品。太宗即位，改供奉官。雍熙中，诸将征
幽蓟，以知颙随军归掌仪鸾司。淳化中，明州初置市舶司，与蕃啇贸易，命知颙往经制之。转内殿崇班、亲
王诸宫都监。从王继恩平蜀寇，就迁西京作坊副使。”
咸平初，迁正使、带御器械。契丹犯边，上北巡，命为天
雄军、澶州巡检使，俄改德、博等州缘河巡检使兼安
抚，加领长州刺史。三年，戍镇、定、高阳关三路，押大阵。
是冬，改高阳关驻泊行营钤辖。归朝，复掌亲王诸宫
事。景德中，自京抵泗，遣徒治河堤，命总其役。初计工
累月，及是浃日而毕。上面加褒谕，赐白金千两，授入
内都知。大中祥符初，迁内园使。俄以定内侍迁秩品
第不当，为其列所诬，坐罢都知。三年，为并、代州钤辖，
迁庄宅使，徙镇、定、高阳关钤辖。四年，命与内殿崇班
张继能、供奉官侍其旭同修《太祖神御殿》。上封求觐
阙下，复掌群牧司、三班院、亲王诸宫事。天禧二年，为
并、代州钤辖兼管勾麟府路军马事。三年，卒，年六十
九。孙全彬。